5 लाख लोगों की भीड़ थी, कई लोग गर्मी-उमस से बेहोश हुए
Bageshwar Dham Dhirendra Krishna Shastri Shrimad Bhagwat Katha Update  ग्रेटर नोएडा में बागेश्वर वाले बाबा पंडित धीरेंद्र कृष्ण शास्त्री के दिव्य दरबार में बुधवार को भीड़ ज्यादा होने से भगदड़ मच गई।
ग्रेटर नोएडा में बागेश्वर वाले बाबा पंडित धीरेंद्र कृष्ण शास्त्री के दिव्य दरबार में बुधवार को भीड़ ज्यादा होने से अफरा-तफरी मच गई। गर्मी-उमस होने से कई लोग बेहोश हो गए। 10 लोगों को चोटें आई हैं। सभी को अस्पताल में भर्ती किया गया है। घटना के वक्त कार्यक्रम में 5 लाख से ज्यादा लोग मौजूद थे।
दरबार में अर्जी लगाने की होड़ मची थी। भीड़ बेकाबू हो गई। बताया जा रहा है कि वीआईपी पास से पीछे छोटे से गेट से एंट्री करवाई जा रही थी, वहां पर बिजली के तार होने से एक महिला को करंट लगा है। घायल हुए लोगों में ज्यादातर बच्चे, बुजुर्ग और महिलाएं हैं।
फिलहाल पुलिस ने हालात पर काबू पा लिया है। पंडाल में अभी भी 1 लाख से ज्यादा लोग कथा सुनने के लिए मौजूद हैं।
पहले देखिए भगदड़ की तस्वीरें...
भीड़ अधिक होने से हालात बेकाबू हो गए
कार्यक्रम के लिए आयोजकों तीन पंडाल लगाए थे और तीनों भर गए थे। पंडाल के बाहर भी भक्तों की भीड़ लगी रही। बड़ी संख्या में VVIP पास जारी किए गए थे, लेकिन भीड़ को देखते हुए VIP एंट्री पहले ही बंद कर दी गई थी।
दोपहर 12 बजे से पहले ही दिव्य दरबार में पांच लाख से अधिक लोग पहुंच चुके थे। इसके बाद भी श्रद्धालुओं का दिव्य दरबार में आना लगातार जारी रहा। धीरेंद्र शास्त्री की एक झलक पाने के लिए कार्यक्रम स्थल पर हालात बेकाबू हो गए।
स्थिति को देख पुलिस ने श्रद्धालुओं से दिव्य दरबार के समाप्त होने की बात कही। श्रद्धालुओं से घर जाने का अनुरोध किया। लोगों से कहा गया कि वे घरों से ही प्रवचन सुनें। टीवी पर उनका कार्यक्रम आ रहा है।
आयोजक बोले- कोई भगदड़ नहीं मची, गलत तरीके से वीडियो पेश किए गए
बाबा के दिव्य दरबार के मुख्य आयोजक शैलेंद्र शर्मा का कहना है, यहां पर किसी भी तरह की कोई भगदड़ नहीं मची है। जो भी वीडियो सामने आए हैं, उनको गलत तरीके से पेश किया गया है। यहां हमारे और प्रशासन के अनुमान से ज्यादा लोग आ गए। उसी की वजह से थोड़ी दिक्कत हुई, अब सब कुछ ठीक है।
एक महिला डिस्चार्ज, तीन का चल रहा इलाज
राजकीय आयुर्विज्ञान संस्थान के इमरजेंसी विभाग की डॉक्टर रुचि सिंह ने बताया कि तीन महिलाओं और एक पुरुष को यहां भर्ती किया गया था, जिसमें से एक महिला को इलाज के बाद वापस भेज दिया गया है। भीड़ में घुटन की वजह से चारों लोगों को परेशानी हुई थी। अस्पताल में भर्ती तीनों मरीज की हालत अब स्थिर है। उन्हें भी घर भेज दिया जाएगा।
किसी भी व्यक्ति को करंट नहीं लगा है- डीसीपी 
डीसीपी अनिल यादव ने बताया कि दिव्य दरबार को लेकर भारी संख्या में पुलिस बल लगाया गया था। भगदड़ नहीं मची थी। भीड़ और अधिक गर्मी के कारण कुछ महिलाएं और बुजुर्ग असहज स्थिति में आ गए थे। उन्हें तत्काल पास के अस्पतालों में भर्ती कराया गया था। अभी तक सभी लोग डिस्चार्ज कर घर भेज दिए गए हैं। किसी भी व्यक्ति को करंट नहीं लगा है। एक महिला का तस्वीर सामने आई है, जिसके मुंह से ब्लड निकल रहा था। उसे कुछ दिक्कत बताई गई थी। उन्हें तत्काल हॉस्पिटल भेज दिया गया था। 
बाबा बोले- हली-उल्लाह करने वालों, हम तुम्हारी ठठरी बांधने वाले
इससे पहले दिव्य दरबार में पंडित धीरेंद्र शास्त्री ने कहा- भारत में जितने भी हली-उल्लाह करने वाले हैं, वो सुन लें। अब तुम्हारी यह फूंकने और फेंकने वाले चमत्कार बंद हो जाएंगे।
हम तुम्हारी ठठरी बांधने वाले हैं। अगर तुम में दम है तो कभी भी आ जाना, हम तुम्हारे बारे में इतना बताएंगे कि तुम अपनी लुगाई को भी मुंह नहीं दिखा पाओगे।
जो लोग फूंक मारकर पाखंड करते हैं, वो ये सब बंद कर दें। सनातन से बड़ी कोई शक्ति नहीं है। जो लोग इसे अंधविश्वास मानते हैं और कहते हैं कि भगवान नहीं है, उन लोगों को मेरा खुला चैलेंज है, वह कभी भी आकर बात कर लें, उनकी पूरी पोल पट्टी खोल दूंगा।
16 तक चलनी है श्रीमद् भागवत कथा
ग्रेटर नोएडा में 10 जुलाई से बागेश्वर धाम के पीठाधीश्वर पंडित धीरेंद्र शास्त्री की श्रीमद् भागवत कथा चल रही है। कथा 16 जुलाई तक चलेगी। 12 जुलाई (बुधवार) को बाबा बागेश्वर के दिव्य दरबार का आयोजन सुबह 10 बजे से किया गया।
बाबा के दिव्य दरबार में लाखों की संख्या में भक्त पहुंचे। दोपहर 12 बजे पंडित धीरेंद्र शास्त्री मंच पर पहुंचे और लोगों की अर्जियों को स्वीकार करना शुरू किया। बाबा ने सबसे पहले पर्चा बनाते हुए बोला कि सबसे पहले अर्जी स्वाति की लगी है। एक छोटे बच्चे के साथ बीच पंडाल में बैठीं स्वाति बाबा के दरबार मे पहुंचीं। स्वाति अपनी परेशानी बतातीं, उससे पहले ही बाबा ने पर्चे पर उनकी परेशानियां लिख रखी थीं।
बाबा ने स्वाति की सारी समस्याओं को सुना और उनका हल भी बताया। उसके बाद दूसरी अर्जी लगाने वाले भक्त को बुलाया। बाबा ने बताया कि महिला की बेटी मानसिक रूप से परेशान है। वो अपनी बेटी के साथ में बैठी हुई है। जब वह महिला अपनी बच्ची को लेकर बाबा के पास पहुंची तो बाबा ने बताया कि बच्ची बचपन से ही मानसिक रूप से परेशान है। यह सुनकर महिला रोने लगी।
इस पर धीरेंद्र शास्त्री ने बताया- नियम पर्चे पर लिख दिए हैं। सभी पूरे करो, बच्ची को 20% फायदा हो जाएगा। महिला ने बताया कि उसने किसी को भी अपना नाम और परेशानी नहीं बताई थी, लेकिन उसके बाद भी उन्हें बीच पंडाल से बाबा ने बुला लिया। मेरे बारे में बाबा ने जो भी लिखा वह सब कुछ एकदम सही है।
इस खबर से जुड़ी यह खबर भी पढ़ें-
ग्रेटर नोएडा पहुंचे धीरेंद्र शास्त्री: बोले- हम लोग दुखी क्यों हैं...क्योंकि हम पड़ोसी से तुलना करते हैं
बागेश्वर धाम वाले पंडित धीरेंद्र शास्त्री सोमवार शाम ग्रेटर नोएडा के जैतपुर में भागवत कथा स्थल पर पहुंचे। करीब ढाई घंटा देर से आने की वजह से श्रोता उनका इंतजार करते रहे। उन्होंने शाम 6:30 बजे भागवत कथा शुरू की। कथा 16 जुलाई तक चलेगी। धीरेंद्र शास्त्री को सुनने के लिए उत्तर प्रदेश, दिल्ली, हरियाणा, मध्य प्रदेश, राजस्थान, बिहार तक से लाखों श्रद्धालु आए हैं।
धीरेंद्र शास्त्री ने कथा के दौरान के कहा, "हम लोग दुखी क्यों हैं, क्योंकि हम पड़ोसी से तुलना करते हैं। लेकिन, जो अपने नीचे से तुलना करता है वो खुश रहता है। ग्रेटर नोएडा के एक आदमी चांगी लाल ने ब्रह्मा जी से तपस्या की। ब्रह्मा जी प्रकट हो गए। आशीर्वाद दिया। फिर इसने वर मांगा घर मिल जाए। उसका घर बन गया।''(यहां पढ़ें पूरी खबर)